2023 5 25
LT
Europos Sąjungos oficialusis leidinys
C 184/15
3.3.
Nors vis labiau pripažįstamas jaunimo vaidmuo kuriant tvaresnį, įtraukesnį ir žalesnį pasaulį ir nepaisant to, kad paskelbti jaunimui skirti metai, akivaizdu, kad iš tikrųjų jaunuoliams vis dar sunku aktyviai dalyvauti sprendimus priimančiuose organuose.
3.4.
Pastaraisiais metais, nepaisant didelio jaunimo aktyvumo klimato kaitos srityje, taip pat matome vis didesnį jaunimo nepasitenkinimą politinėmis institucijomis ir nepasitikėjimą jomis, todėl mažėja jų aktyvus dalyvavimas politinėse partijose ir politiniuose rinkimuose – ir kaip rinkėjų, ir kaip kandidatų.
Tai kelia grėsmę demokratinei sistemai ir trukdo kurti į ateitį orientuotą politiką, visų pirma politiką, kurios reikia su klimato kaita susijusios pertvarkos iššūkiams įveikti ir kuria galima reaguoti į įvairius opius klausimus ir poreikius.
Šiuo atžvilgiu EESRK mano, kad jaunimo dalyvavimo politikoje ir kituose sprendimų priėmimo procesuose skatinimas turėtų būti prioritetas ir kad reikėtų išnagrinėti visas galimybes, kad tai būtų įmanoma ir veiksminga visais lygmenimis.
3.5.
Pirmiausia būtų svarbu nustatyti ir įveikti socialines, ekonomines ir kultūrines kliūtis, trukdančias jaunimui visapusiškai dalyvauti – jos taip pat gali atsirasti dėl nepakankamo informuotumo arba sudėtingos informacijos apie jaunimo dalyvavimą ir atstovavimo mechanizmus.
Kitas aspektas, kurį reikėtų pabrėžti, yra susijęs su naujais, dažnai neoficialiais, jaunimo dalyvavimo ir dialogo būdais, dažnai pasitelkiant technologijas ir socialinius tinklus, į kuriuos reikėtų tinkamai atsižvelgti, nes jie gali sutelkti ištisas kartas.
3.6.
Tvarumas yra giliai įsišaknijęs jaunų žmonių pasaulėžiūroje ir jų sprendimų priėmimo procesuose, tačiau labai pragmatiškai.
Todėl jaunimo organizacijos, kurios atstovauja milijonų Europos jaunuolių interesams ir jiems rūpimiems opiems klausimams, gali atlikti svarbų vaidmenį užtikrinant, kad jaunoji karta ne tik turėtų balsą institucijose ir pilietinėje visuomenėje, bet ir galimybę prasmingai ir kvalifikuotai prisidėti prie sprendimų priėmimo proceso vietos, regionų, nacionaliniu ir Europos lygmeniu (1).
3.7.
Dėl šių priežasčių EESRK pabrėžia, kad svarbu sudaryti galimybes labiausiai atstovaujamoms jaunimo organizacijoms, pradedant tomis, kurios atstovauja pažeidžiamiausiems jauniems žmonėms ir tiems, kurie gyvena atokiausiose ir kaimo vietovėse, dalyvauti formuojant politiką ir formuluojant idėjas tvarumo klausimais.
3.8.
Jaunimo organizacijos gali atlikti daugybę funkcijų ir vaidinti svarbų vaidmenį skleidžiant ir įgyvendinant su aplinka ir tvarumu susijusius projektus.
Todėl EESRK ragina ES institucijas teikti šioms asociacijoms struktūrinę finansinę paramą skiriant tinkamus ir konkrečius išteklius, kad jaunimo organizacijos turėtų tinkamas sąlygas užtikrinti ir plėtoti jaunimo dalyvavimą žaliojoje pertvarkoje.
3.9.
Tačiau vien dalyvavimo nepakanka.
Vykdant visą viešąją politiką būtina atsižvelgti į tai, kokį poveikį ji turės jaunimui ir jo lūkesčiams, įskaitant būsimųjų kartų lūkesčius.
Todėl būtina atlikti visų investicijų, įskaitant su žaliąja pertvarka susijusias investicijas, ex-ante, in itinere ir ex-post vertinimą, kad remiantis rodikliais būtų galima tiksliai nustatyti, kokį ekonominį, politinį ir socialinį poveikį jos turės jaunajai kartai.
3.10.
EESRK ragina ES institucijas ir valstybes nares įgyvendinti priemones ir mechanizmus, kuriais būtų užtikrinta, kad į jaunimo perspektyvą būtų atsižvelgiama visose politikos srityse, kartu sudarant sąlygas jaunimui nuosekliai ir kompetentingai prisidėti prie iššūkių, su kuriais jis susiduria, sprendimo, visapusiškai įgyvendinant ES jaunimo testą (2).
3.11.
Tiek planetai, tiek pažangiam mūsų valstybių narių vystymuisi būtinas jaunimo įgalėjimas keturiose srityse: dalyvavimas pokyčių procesuose; galimybė aktyviai prisidėti prisiimant atsakomybę už individualius ir kolektyvinius sprendimus; žinių apie vykstančius pokyčius ir neišvengiamas žaliosios ir skaitmeninės pertvarkos pasekmes gilinimas ir kvalifikuoto įsitraukimo įgūdžių ugdymas.
4.
Žalioji pertvarka švietimo srityje ir darbo rinkoje 4.1.
2023 m. paskelbti Europos įgūdžių metais.
EESRK mano, kad labai svarbu susieti iniciatyvas ir politiką, kurios bus priimtos šiame kontekste, su žaliosios pertvarkos, darnaus vystymosi ir iššūkių, su kuriais jaunimas susiduria sparčiai kintančiame pasaulyje, tema.
(1) (2)
EESRK nuomonė „Struktūruoto jaunimo dalyvavimo ES sprendimų priėmimo procese klimato ir tvarumo klausimais skatinimas“ (OL C 429, 2020 12 11, p. 44).
EESRK nuomonė „ES jaunimo testas“ (OL C 486, 2022 12 21, p. 46).